Diari Oficial de la Generalitat Valenciana


Sumari del DOGV 5848, del 12-09-2008 (2008/10923)

RESOLUCIÓ de 12 d'agost de 2008, del director general del Servici Valencià d'Ocupació i Formació, sobre informació pública i obertura de termini relativa als Plans Integrals d'Ocupació per a la recol·locació de treballadors afectats per processos de reconversió o de reestructuració d'empreses, per al període 2008-2009 i per la qual es dóna publicitat a la línia de crèdit i a l'import destinat a finançar el Pla Integral corresponent als expedients de regulació d'ocupació objecte d'esta convocatòria.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5848

Data del DOGV
:   12-09-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/10790


Data del document
:   12-08-2008

Organisme emissor
:   Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * suport econòmic
    * organització patronal
    * ajuda a l'ocupació
    * reciclatge professional
    * reconversió de l'ocupació
    * societat sense fins de lucre
    * administració local
    * empresa privada
    * ajuda pública

RESOLUCIÓ de 12 d'agost de 2008, del director general del Servici Valencià d'Ocupació i Formació, sobre informació pública i obertura de termini relativa als Plans Integrals d'Ocupació per a la recol·locació de treballadors afectats per processos de reconversió o de reestructuració d'empreses, per al període 2008-2009 i per la qual es dóna publicitat a la línia de crèdit i a l'import destinat a finançar el Pla Integral corresponent als expedients de regulació d'ocupació objecte d'esta convocatòria. [2008/10011]  
El 3 de juny de 2008 (DOCV núm. 5776) es va publicar l'Ordre de 26 de maig de 2008, de la Conselleria d'Economia, Hisenda i Ocupació, per la qual es regulen i convoquen subvencions destinades a la implantació de Plans Integrals d'Ocupació per a la recol·locació de treballadors afectats per processos de reconversió o de reestructuració d'empreses, per al període 2008-2009.   
Els articles 2.2 i 11.6 de l'esmentada Ordre establixen que el director general del SERVEF donarà publicitat als expedients de regulació d'ocupació que siguen objecte dels plans previstos en esta, amb indicació de l'empresa a la qual correspon i el nombre de treballadors afectats per la recol·locació, així com el termini de presentació de sol·licituds per part de les entitats promotores.   
Després de la publicació de la Llei 15/2007, de 29 de desembre, de Pressupostos de la Generalitat Valenciana per a l'exercici 2008 (DOCV de 31 de desembre de 2007), i d'acord amb allò establit en l'article 47 del Text Refós de la Llei d'Hisenda Pública de la Generalitat Valenciana, aprovat mitjançant Decret Legislatiu de 26 de juny de 1991 del Consell de la Generalitat (DOGV de 17, de juliol de 1991), i de la disposició addicional primera de l'esmentada convocatòria, es publica el crèdit per a finançar estos projectes, així com la línia pressupostària a càrrec de la qual s'ha de realitzar.   
En virtut dels antecedents exposats, resolc:  
Primer  
Establir un termini de 15 dies hàbils comptadors des l'endemà de la publicació de la present resolució en el Diari Oficial de la Comunitat Valenciana, per a la presentació de sol·licituds, per les entitats promotores, relatives a l'execució de Plans Integrals d'Ocupació per a la recol·locació de:  
a) Nombre de treballadors: 61.  
- Empreses Saez Merino:  
General Garments SA.  
Saez Merino SA.  
Saez Merino Sewing SA.  
Saez Merino Textile SA.  
Localització: Benaguasil (València).  
b) Nombre de treballadors: 45.  
- Empreses Mondragon:  
Mondragón Soluciones SL.U.  
Sociedad de Negocios Mondragón SL.  
Localització: Albuixech (València).  
c) Nombre de treballadors: 27.  
- Manterol SA.  
Localització: Ontinyent (València).  
d) Nombre de treballadors: 45.  
- Colortex 1.967 SL.  
Localització: Ontinyent (València).  
e) Nombre de treballadors: 19.  
- Textil Aparicio SL.  
Localització: Ontinyent (València).  
Les sol·licituds i característiques dels projectes s'hauran d'ajustar a allò establit en l'Ordre de 26 de maig anteriormen esmentada.  
Es presentarà una sol·licitud per cada una de les empreses, llevat de les empreses Manterol SA, Colortex 1.967 SL i Textil Aparicio SL, que per raó de la seua localització a Ontinyent, les entitats promotores interessades hauran de presentar un únic projecte per a atendre a les tres empreses.  
Segon  
Les ajudes regulades per a estos projectes en l'article 4 de l'esmentada Ordre es finançaran a càrrec del capítol 4 del subprograma 322.51, «Foment d'Ocupació», del Servici Valencià d'Ocupació i Formació, línia codi T5631000, d'acord amb els imports següents:  
Les ajudes destinades a les entitats promotores, d'acord amb l'article 4.1 de l'Ordre es finançaran amb un import màxim de 354.600 euros, i s'atorgaran a raó d'un import mitjà de 1.800 euros per participant en el Pla Integral. D'esta quantitat màxima s'abonaran 118.200 euros a càrrec del pressupost de l'any 2008, dels quals el 50% està finançat pel Fons Social Europeu. Els 236.400 euros restants, dels quals així mateix el 50% està finançat pel Fons Social Europeu, s'abonarà a càrrec del pressupost de 2009, sempre que hi haja crèdit adequat i suficient en els pressupostos de la Generalitat per a este exercici.  
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos, comptadors des de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb allò previst en els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant este mateix òrgan en el termini d'un mes, computat en els termes ja dits,segons allò disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjudici que es puga interposar qualsevol altre recurs dels previstos en la vigent legislació.  
En el cas que les entitats interessades foren administracions públiques, es podrà interposar recurs contenciós administratiu davant idèntic òrgan jurisdiccional, d'acord amb els articles 10, 44 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, en el termini de dos mesos a partir de l'endemà de la notificació, llevat que hi haguera hagut el requeriment a què fa referència l'article 44 de l'esmentada llei, en este cas l'esmentat termini comptarà des de l'endemà a aquell en què es reba la comunicació de l'acord exprés o s'entenga presumptament rebutjat.  
València, 12 d'agost de 2008.- El secretari autonòmic d'Ocupació i director general del SERVEF: Luis Lobón Martín.